Heuning - kamp vir gestremdes
17 Wenners Willem praat oor die kamp Terugvoer & Getuienisse Foto's Terug na Heuning
Terugvoer & Getuienisse
Rippel kamp vir gestremdes 2
Hoe sou mens 'n ervaring soos hierdie beskryf? Die woorde "verwondering, ongeloof, dankbaarheid, grootsheid" doen dit net nie. Na so 'n naweek is elke vierkante millimeter van jou kop, en wese propvol, en neem dit drie dae voor jy eers weer afgewen het. 'n Kamp soos dié sal nooit in 'n "tipiese" boksie pas nie. Niks is voorspelbaar nie, niks kan vooruit beredeneer word nie en geen emosies kan vooruit vasgepen word nie. Dit is uniek. PUNT.
Die vraag wat by mens opkom is:- "Hoekom bederf die Here ons met geleenthede soos hierdie"? Hoekom is dit so dat mense met sulke geweldige uitdagings soveel vreugde in ons lewens kan inbring? Miskien is dit oor hierdie pragtige mense se opregtheid en ongekunsteldheid wat hulle so in jou hart inkruip, en jy letterlik nie genoeg daarvan kan kry nie.
Hierdie kamp was weereens gekenmerk deur vrolikheid, lekker kuier, speel dat die biesies bewe en lekker diep Geestelike sessies. En dan natuurlik vriendskappe bou wat vir ewig sal hou. Vandat die eerste mense Saterdagoggend aangekom het, het ons die atmosfeer van afwagting en verwagting byna tasbaar aangevoel. Party van die kampers het half skugter nadergestaan en gewonder wat hier gaan gebeur! Maar... na die ysbereker met mooee, blaf en ander dieregeluide, Sarie Marie wat soek na haar Dina, en sjokolade-maatjies soek, het almal tuis gevoel.Die program het sommer vroeg-vroeg met 'n knal afgeskop en daar is ge-luister, ge-lofprys, ge-eet en ge-kuier.
Toe begin die pret! Francois en Claudia du Toit het vir die dag gekom en ge-organiseerde speletjies en pret aktiwiteite aangebied. Hulle het ook vir elkeen 'n wit T-hemp saamgebring wat sommer daar en dan geverf is met enige iets wat vir jou spesiaal was. Jesus se Naam was natuurlik die gunsteling vir 'n klompie "kunstenaars". Ballongooi, blinddoek speletjies, appel-aan-'n-tou-eet, balgooi en doelskop, en swem het almal lekker flou gehad teen laatmiddag. Trofeetjies is uitgedeel, paaseiers is verslind en sommer net lekker kuier onder mekaar, het die speel-aktiwiteite afgesluit.
Nou ja, wat is 'n kamp sonder 'n konsert? Sommer so informeel en prettig. Daar was gesing, gedigte voorgelees en nogmaals gesing. Wie sal Herman se eie komposisies vergeet? Uit volle bors gesing, kitaar en al!!! Die aand is afgesluit met 'n geloofsekerheid- en vergifnis sessie.
Slaaptyd het natuurlik sy eie uitdagings gehad, want daar is nie afsonderlike kamers vir almal nie, maar g'n mens het DAARVOOR omgegee nie. Nee wat, dit het vir sy eie pret gesorg. Hoe sal jy iemand anders beter leer ken as om een meter van hom af te slaap? Let wel, uit pure ordentlikheid het niemand gesnork nie! Of so sê hulle...
Sondagoggend het ons stiltetyd gehou, Wilna se boodskap geluister, gepreek en nagmaal gehou. Foto's is geneem, terugvoer gegee en nommers is uitgeruil. En daar gaan almal... In 36 ure is weke se lekker ingepak, en herinneringe is saamgeneem wat sekerlik vir weke in woorde omgesit gaan probeer word. Wie kan dit per slot van rekening net beskryf en klaarkry?
24 UITERS spesiale mense waarvan 17 gestremd is (die res was helpers), en dan nie span, is uitmekaar as GROOT vriende. Dennis en Marietjie, Jan en Susaar en Andre en Martie was saam met ons die span / aanbieders, soos by die eerste kamp, en ook die volgendes. Nee wat, ons mis dit vir niks!
Wally en Tina is die eienaars van Deo Volente Bushadventures, en hulle harte is oop vir die werk van die Here. Lofty en Ella het gesorg vir al die kos, gasvryheid en harde werk. Baie dankie vir hulle almal!!! Ons kom weer!!! En weer!!!
Die naweek van 10 – 11 April is die opvolg kamp van die eerste groep kampers. Die mense wat hierdie afgelope naweek gekamp het sal weer 'n beurt kry later in die jaar. Dankie aan Rippel en al hulle gulhartige luisteraars wat soveel geld geskenk het, dat al die kampe gratis is. Ons prys die Here daarvoor!!!